चुरे क्षेत्रमा भएको जथाभावी वन फँडानी, अतिक्रमण र ढुङ्गा, गिट्टि, वालुवा जस्ता नदीजन्य पैदावार निकासीले कमजोर चुरे क्षेत्र झन् दोहन हुँदै गइरहेको छ। वन, जङ्गल र जलस्रोतको उचित व्यवस्थापन गर्न नसकेर वर्षैपिच्छे बाढी र पहिरोमा परेकालाई उद्धार, राहत र पुर्ननिर्माणको नाममा ठूलो मात्रामा बजेट छुट्याउनु पर्ने अवस्था छ। समयमा नै सचेत भई अल्पकालीन तथा दीर्घकालीन रुपमा प्राकृतिक स्रोत व्यवस्थापन गर्न सकेमा त्यस्ता विपत्तिको प्रभाव न्यूनीकरण मात्र नभई सिङ्गो देशको हित भई अर्थतन्त्रमा टेवा पुग्ने देखिन्छ। साथै जथाभावी जडिबुटी संकलन, वन फँडानी, वनको जग्गा अतिक्रमण साथै जथाभावी खण्डिकरण रोक्न सकेमा पहाडमा पहिरो र तराईमा वार्षिक रुपमा आउने बाढीबाट बच्न सकिन्छ।
